Den 37-årige, der blev anholdt i lørdags, bliver nu løsladt. Politiet kunne ikke finde beviser nok til en varetægtsfængsling.

Nordjyllands Politi i Hobro oplyser tirsdag morgen, at den 37- årige mand fra Skive-egnen, der blev anholdt for at påkøre en gruppe unge mennesker på Vestergade i Hobro forrige søndag, nu er løsladt. Dommeren fandt ingen grund til at varetægtsfængsle manden, men opretholdt anholdelsen i tre dage, så politiet kunne finde flere beviser imod ham. De tre dage er nu gået, og politiet har endnu ikke fundet flere vidner til sagen og må derfor løslade ham. - Det er jo træls, for at sige det på nordjysk, for vi mener han er gerningsmanden, men vi skal jo bevise det, siger Vicepolitikommissær Henning Hansen. Nordjyllands Politi er stadig meget interesseret i at høre fra vidner til påkørslen, på telefon 114.